মানুষটা খুবই ইমোশনাল এবং কাছের মানুষদের নিয়ে সব সময় উদ্বিগ্ন। টেলিজগতে প্রায় ১০ বছর কাটালেন। কিন্তু অভিনয় যেমন তাঁর প্যাশন, পাশাপাশি সংসার করার ইচ্ছাটাও তাঁর প্রবল। প্রায় বছরখানেক আগে এবেলা ওয়েবসাইটকে দেওয়া একটি সাক্ষাৎকারে বলেছিলেন যে তাঁর ভীষণ ইচ্ছে— ‘‘শাঁখা পরব, সিঁদুর পরব, তুলসীগাছে প্রদীপ দিয়ে সবার জন্য রান্না করব’’। সেই স্বপ্নপূরণের পথে এবার জনপ্রিয় অভিনেত্রী সঞ্চারী মণ্ডল, যাঁকে এই মুহূর্তে দর্শক দেখছেন জি বাংলা-র ‘জয়ী’ ধারাবাহিকের ইরাবতীর ভূমিকায়। 

এই বিষয়ে অন্যান্য খবর

‘‘আমার মনে হয় আমি সন্তান হিসেবে খুব খারাপ!’’
‘জয়ী’-র মেকআপ রুম থেকেই সঞ্চারীর জীবনে এল নতুন মোড়


২৭ সেপ্টেম্বর একটি ঘরোয়া অনুষ্ঠানে, দুই পরিবারের ঘনিষ্ঠ আত্মীয়দের উপস্থিতিতে এনগেজমেন্ট সারলেন সঙ্গীত তিওয়ারি ও সঞ্চারী মণ্ডল। সঙ্গীতকে টেলিভিশনের দর্শক চেনেন ‘মীরাক্কেল’ ফাইনালিস্ট হিসেবে। তিনি একজন বহুমুখীপ্রতিভাসম্পন্ন মানুষ। পেশায় ছিলেন ইঞ্জিনিয়র কিন্তু পরবর্তী সময়ে সৃজনশীলতার নেশাকেই পেশা হিসেবে বেছে নেন। চিত্রনাট্য লেখেন, স্ট্যান্ড আপ কমেডিয়ান আবার টেলিভিশনের জনপ্রিয় নন-ফিকশন শো-এর সহকারী পরিচালকও তিনি। আর মজার কথা হল এমনই একটি নন-ফিকশন শোয়ে কাজ করতে গিয়েই সঞ্চারীর সঙ্গে প্রথম আলাপ হয় সঙ্গীতের। 

ছবি: সঙ্গীত ও সঞ্চারীর ফেসবুক পেজ থেকে
‘‘আমার সঙ্গে ওর আলাপ ‘অপুর সংসার’ করতে গিয়ে। ও তখন স্ক্রিপ্ট লিখত ওই শোয়ের আর পারফরম্যান্স চলার সময়ে আমাকে হেডফোনে ইনস্ট্রাকশন দিত’’, এবেলা ওয়েবসাইটকে জানালেন সঞ্চারী, ‘‘শো শেষ হয়ে যাওয়ার পরেও আমাদের মধ্যে যোগাযোগটা ছিল কিন্তু তখন ঠিক প্রেম হয়নি। দু’জন দু’জনকে পছন্দ করতাম এই পর্যন্ত এবং সবচেয়ে বড় কথা আমার বাবা-মাও ওকে বেশ পছন্দ করতেন। সঙ্গীতের সঙ্গে আমার আবার দেখা হল এক মাস আগে ‘ভ্যাবাচ্যাকা সিজন ২’ করতে গিয়ে। সঙ্গীত ওই শোয়ের সহকারী পরিচালক। এইবারের দেখা হওয়ার পরে যখন দু’জন দু’জনের মুখোমুখি হলাম, তখন জানতে পারলাম যে মাঝখানের সময়টা আমার জীবনে যেমন অনেক ঝড়-ঝাপটা গিয়েছে, ওর জীবনেও তাই।’’

ছবি সৌজন্য: সঞ্চারী মণ্ডল
২৫ অগস্ট ‘ভ্যাবাচ্য়াকা সিজন ২’-এর সেটে দ্বিতীয়বার দেখা হওয়ার পরেই সিদ্ধান্ত নেন দু’জনে যে পরিবারের মত থাকলে একসঙ্গে পথচলা শুরু করতে বাধা নেই তাঁদের। আর গতকাল ২৭ সেপ্টেম্বর, বলতে গেলে ঠিক একমাসের মাথায়, দুই পরিবারের সদস্য এবং ঘনিষ্ঠ আত্মীয়দের উপস্থিতিতে, সমস্ত আচার মেনেই হল ‘আশীর্বাদ’, আনুষ্ঠানিক এনগেজমেন্ট। আর বিয়ের তারিখ? সেটা ক্রমশ প্রকাশ্য, এমনটাই জানালেন সঞ্চারী আর শেষে বললেন, ‘‘খেয়াল করেছো? ওর নামের মধ্যেই আমার নামটা রয়েছে। ‘সঞ্চারী’ তো সঙ্গীতের অংশ!’’